Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Граѓанското здружение Истражувачка репортерска лабораторија – ИРЛ, застапувано од Бојан Стојановски, новинар, поднесена против ЕСМ АД Електрани на Северна Македонија, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на\_\_\_\_\_2022 година, го донесе следното

**Р Е Ш Е Н И Е**

1. Жалбата изјавена од Граѓанското здружение Истражувачка репортерска лабораторија – ИРЛ, застапувано од Бојан Стојановски, новинар, поднесена против ЕСМ АД Електрани на Северна Македонија, заведена во Агенцијата под бр.08-107 на 13.04.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Граѓанското здружение Истражувачка репортерска лабораторија – ИРЛ, како што е наведено во Жалбата на 16.03.2022 година поднело Барање за пристап до информации од јавен карактер до ЕСМ АД Електрани на Северна Македонија, со кое побарало по е-маил да му се достави електронски запис од следната информација:

“1. Сите договори кои АД “ЕСМ“ ги склучиле за продажба на електричната енергија произведена од страна на ТЕЦ „Неготино“ откако термоелектроцентралата започна со работа крајот на 2021 година, до денот на испраќање на ова барање, 16.03.2022.“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-107 од 13.04.2022 година. Во Жалбата меѓу другото е наведено дека: “...Од ЕСМ ни дадоа потврден одговор дека барањето е примено и дека истото ќе биде спроведено, по што ќе добиеме одговор. До денот на испраќање на оваа Жалба, ИРЛ нема добиено никаков одговор од страна на ЕСМ...“

Агенцијата со електронски допис бр.08-107 од 14.04.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно одредбите од член 20 горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_\_\_\_\_2022 година, под бр.08-107.

**Директор,**

**Пламенка Бојчева**